หลังจากที่มีเพศสัมพันธ์ เสร็จกิจแฟนหลั่งแล้ว สัก2-3วันหนูเริ่มมีอาการคัน มีตกขาว มีเชื้อราในช่องคลอดค่ะ เกิดจากสาเหตุอะไรค่ะ ปกติแฟนและหนูดูแลความสะอาดเป็นอย่างดี เคยตรวจเลือดตรวจปัสสวะก็ไม่พบสาเหตุ แต่ถ้ามีปกติแต่แฟนไม่หลั่งก็ไม่มีอาการอะไรค่ะ
สวัสดีค่ะ อาการคันในช่องคลอด มีตกขาว หากตกขาวเหมือนแป้งเปียกหรือนมบูด ก็น่าจะเกิดจากการติดเชื้อราในช่องคลอดได้ ซึ่งปัจจัยเสี่ยงของการติดเชื้อราในช่องคลอด ได้แก่ การตั้งครรภ์ การใส่กางเกงคับมากและอยู่ในที่อากาศร้อนชื้น เป็นคนอ้วน มีเหงื่อออกมาก การสวนล้างช่องคลอดมากไป เป็นโรคเบาหวาน ใช้ยาปฏิชีวนะต่อเนื่องนาน ทานยากดภูมิคุ้มกัน หรือมีโรคภูมิคุ้มกันบกพร่อง เป็นต้น ส่วนฝ่ายชายมักไม่ได้มีการติดเชื้อชนิดนี้อยู่ และไม่ได้ถือเป็นโรคติดต่อทางเพศสัมพันธ์ค่ะ ส่วนการที่เมื่อฝ่ายชายมีการหลั่งน้ำอสุจิเกิดขึ้นและมักมีอาการเกิดขึ้น อาจเกิดจากการที่ช่องคลอดมีความชื้นจากน้ำอสุจิและน้ำหล่อลื่น จึงทำให้เชื้อราเจริญเติบโตได้มากขึ้นก็ได้ค่ะส่วนการรักษา ก็คือการหลีกเลี่ยงปัจจัยเสี่ยงดังกล่าวที่หลีกเลี่ยงได้ แต่หากอาการเป็นมากและเป็นต่อเนื่อง ก็ควรไปพบแพทย์ เพื่อพิจารณาใช้ยารักษาซึ่งมีทั้งยาแบบสอดและยาแบบรับประทาน เช่น ยา clotrimazole เป็นต้น ส่วนการตรวจเลือดและตรวจปัสสาวะ จะไม่สามารถบอกได้ว่ามีการติดเชื้อราในช่องคลอดหรือไม่ โดยปกติ หากจะวินิจฉัย จะต้องตรวจภายในและนำเอาสารคัดหลั่งจากปากมดลูกและช่องคลอดไปตรวจค่ะอย่างไรก็ตาม การมีตกขาวที่ผิดปกติและคันช่องคลอด อาจเกิดจากสาเหตุอื่นๆ ได้อีก เช่น การติดเชื้อปรสิตในช่องคลอด การอักเสบของช่องคลอดจากเชื้อแบคทีเรีย การติดเชื้อหนองในแท้หรือหนองในเทียม เป็นต้น